Euroopan parlamentin päätöslauselma AKT:n ja EU:n yhteisen parlamentaarisen edustajakokouksen toiminnasta vuonna 2004 (2004/2141(INI))



Virallinen lehti nro 320 E , 15/12/2005 s. 0142 - 0144



P6_TA(2005)0065 AKT:n ja EU:n yhteisen parlamentaarisen edustajakokouksen toiminta vuonna 2004 Euroopan parlamentin päätöslauselma AKT:n ja EU:n yhteisen parlamentaarisen edustajakokouksen toiminnasta vuonna 2004 (2004/2141(INI)) Euroopan parlamentti, joka - ottaa huomioon Afrikan, Karibian ja Tyynenmeren valtioiden ryhmän (AKT) jäsenten sekä Euroopan yhteisön ja sen jäsenvaltioiden välisen Cotonoussa 23. kesäkuuta 2000 allekirjoitetun kumppanuussopimuksen (Cotonoun sopimus) [1], joka astui voimaan 1. huhtikuuta 2003, - ottaa huomioon AKT:n ja EU:n yhteisen parlamentaarisen edustajakokouksen työjärjestyksen, sellaisena kuin se on viimeksi muutettuna Haagissa 25. marraskuuta 2004 [2], - ottaa huomioon yhteisen parlamentaarisen edustajakokouksen Addis Abebassa Etiopiassa 16.— 19. helmikuuta 2004 pidetyssä seitsemännessä istunnossa [3] seuraavista aiheista hyväksymät päätöslauselmat ja julkilausuman: - talouskumppanuussopimukset: ongelmat ja näkymät, - konfliktien ehkäiseminen ja ratkaiseminen sekä pysyvän rauhan aikaansaaminen, - köyhyydestä aiheutuvat taudit ja lisääntymisterveys AKT-maissa, - puuvilla ja muut perushyödykkeet: AKT-maiden ongelmat, - pyörremyrskyjen Tyynellämerellä, Intian valtamerellä ja Karibialla aiheuttamat vahingot ja tarve reagoida nopeasti luonnonmullistuksiin, - ottaa huomioon yhteisen parlamentaarisen edustajakokouksen Haagissa 22.— 25. marraskuuta 2004 pidetyssä kahdeksannessa istunnossa [2] seuraavista aiheista hyväksymät päätöslauselmat: - poliittinen vuoropuhelu (Cotonoun sopimuksen 8 artikla), - elintarvikeapu ja -varmuus, - Darfurin tilanne, - pyörremyrskyjen Karibialla aiheuttamat vahingot, - ottaa huomioon 19. helmikuuta 2004 annetun neuvoston asetuksen (EY) N:o 314/2004 tietyistä Zimbabwea koskevista rajoittavista toimenpiteistä [4], - ottaa huomioon työjärjestyksen 45 artiklan, - ottaa huomioon kehitysyhteistyövaliokunnan mietinnön (A6-0044/2005), A. katsoo, että yhteinen parlamentaarinen edustajakokous toimii maailmalla yhteistyön ja kehityksen mallina ja että sillä on tärkeä merkitys pohjoisen ja etelän välisessä avoimessa ja tasa-arvoisessa vuoropuhelussa, B. katsoo, että pysyvien valiokuntien perustaminen on osaltaan tukenut edustajakokouksen historiallista kehitystä todelliseksi parlamentaariseksi edustajakokoukseksi, C. ottaa huomioon, että vuonna 2004 suoritettiin neljä yhteistä vierailua: Eritreaan 22.—25. tammikuuta, Malawiin 18.—20. toukokuuta vaalitarkkailutehtävissä, AKT:n ja EU:n Maputossa Mosambikissa 21.—24. kesäkuuta pidettyyn huippukokoukseen ja Fidžillä 18.—20. lokakuuta pidettyyn taloudellisten ja sosiaalisten sidosryhmien alueelliseen seminaariin, D. ottaa huomioon, että AKT-ryhmä lähetti ensimmäistä kertaa tarkkailuryhmän 10.— 13. kesäkuuta 2004 pidettyihin Euroopan parlamentin vaaleihin Haagiin (Alankomaat) ja Budapestiin (Unkari), E. katsoo, että edustajakokouksella on tärkeä asema Cotonoun sopimuksen 8 artiklan mukaisen poliittisen vuoropuhelun toteuttamisessa, erityisesti mitä tulee kansanvallan vahvistamiseen, hyvän hallintotavan täytäntöönpanoon ja ihmisoikeuksien puolustamiseen, F. panee tyytyväisenä merkille, että Etiopian hallitus on 14. marraskuuta 2004 ilmoittanut periaatteessa hyväksyvänsä Etiopian ja Eritrean välisen rajalinjan kansainvälisen rajakomission päätöksen mukaisesti, G. ottaa huomioon, että Euroopan parlamentin puhemies muistutti edustajakokoukselle 21. tammikuuta 2004 pitämässään puheessa Euroopan parlamentin kannasta Zimbabwen valtuuskuntaan, H. katsoo, että Zimbabwen tilanne ihmisoikeuksien sekä mielipiteen-, yhdistymis- ja kokoontumisvapauden suhteen on jälleen heikentynyt, I. ottaa huomioon, että AKT:n ja EU:n taloudellisen kehityksen, rahoituksen ja kaupan valiokunnan yhteisesittelijät eivät päässeet ajoissa sopimukseen Euroopan kehitysrahaston (EKR) budjetointia koskevasta yhteisestä tekstistä, J. ottaa huomioon yrittämistoiminnan kehittämiskeskuksen (CDE) sekä maatalouden ja maaseudun yhteistyön teknisen keskuksen (CTA) edustajien puheenvuorot, K. ottaa huomioon puheenjohtajavaltio Alankomaiden ja useiden alueellisten järjestöjen erinomaisen panoksen Haagissa pidetyn kahdeksannen istunnon järjestelyissä ja sisällössä; 1. kannustaa edustajakokousta vahvistamaan rooliaan poliittisen vuoropuhelun foorumina Cotonoun sopimuksen 8 artiklan mukaisesti; 2. antaa edustajakokouksen työvaliokunnalle tunnustusta sen ponnisteluista rauhanomaisen ratkaisun löytämiseksi Eritrean ja Etiopian rajakiistaan vuoropuhelun avulla ja kansainvälistä oikeutta noudattaen; 3. pitää poliittisesti tärkeänä edustajakokouksen 25. marraskuuta 2004 Darfurin tilanteesta antamaa päätöslauselmaa, jossa tuomitaan jatkuva väkivalta ja suositellaan Yhdistyneiden kansakuntien turvallisuusneuvoston päätöslauselmiin 1564 ja 1574 (2004) perustuvaa poliittista ratkaisua; 4. kehottaa edustajakokousta jatkamaan työtään ihmisoikeuksien puolesta ja osallistumaan näin Cotonoun sopimuksen 8 artiklan mukaiseen poliittiseen vuoropuheluun; pyytää ottamaan kansalaisyhteiskunnan tiiviisti mukaan edustajakokouksen ja sen pysyvien valiokuntien toimintaan; 5. ehdottaa, että useampia valiokuntia kiinnostavien asioiden vuoksi otetaan käyttöön yhteistyömenettely, jotta neuvoa-antavat valiokunnat voivat antaa lausuntonsa asiasta vastaavan valiokunnan mietinnöistä; 6. panee tyytyväisenä merkille AKT-maiden tekemän työn, jonka ansiosta kiireelliset kompromissipäätöslauselmat valmisteltiin paremmin vuonna 2004 ja täten vältyttiin erillisiltä loppuäänestyksiltä; 7. on tyytyväinen uuden komission suhtautumiseen kyselytuntiin; kysymyksiin vastataan kirjallisesti ja lisäkysymyksiin suullisesti; kehottaa neuvostoa noudattamaan samaa menettelyä; 8. kehottaa komissiota ja muita päätöslauselman vastaanottajia tehostamaan aiempien päätöslauselmien seurantaa erityisesti pysyvien valiokuntien kokouksissa; 9. panee tyytyväisenä merkille AKT-maiden edustajista koostuneen valtuuskunnan lähettämisen tarkkailemaan Euroopan parlamentin vaaleja Haagiin ja Budapestiin 10. — 13. kesäkuuta 2004 ja katsoo, että kyseessä on uusi vaihe edustajakokouksen kehityksessä täysin tasa-arvoisten kumppaneiden kokoukseksi; 10. antaa AKT-maille tunnustusta siitä, että ne ovat pysyneet sitoumuksessaan, jonka mukaan EU:n alueella pidettävissä kokouksissa Zimbabwen valtuuskuntaan ei kuulu henkilöitä, joita neuvoston rajoittavat toimenpiteet koskevat; on vakuuttunut, että tätä sitoumusta noudatetaan jatkossakin; 11. kehottaa edustajakokousta hyväksymään Bamakossa (Mali) pidettävässä täysistunnossaan mietintönsä Euroopan kehitysrahaston budjetoinnista; korostaa, että samalla kun Euroopan kehitysrahasto sisällytetään EU:n talousarvioon, edustajakokouksen poliittista roolia olisi vahvistettava AKT — EU-kumppanuuden yhteydessä sidottujen varojen seurannassa ja valvonnassa; 12. hyväksyy AKT:n ja EU:n taloudellisia kumppanuussopimuksia koskevan säännöllisen seurantatyön, jota AKT:n ja EU:n taloudellisen kehityksen, rahoituksen ja kaupan valiokunta tekee yhteistyössä komission ja kansalaisyhteiskunnan toimijoiden kanssa; 13. hyväksyy edustajakokouksen ja YK:n sekä sen eri elinten lisääntyneen yhteistyön ja kehottaa edustajakokousta jatkamaan sitä edelleenkin; 14. kehottaa edustajakokousta edistämään osaltaan parlamentin jäsenten roolin vahvistamista AKT-maissa niiden tehtävässä valvoa hallitusta, erityisesti kehitysavun yhteydessä; 15. kehottaa edustajakokousta harjoittamaan täysimääräisesti Cotonoun sopimuksen mukaisia CDE- ja CTA-elimiä koskevaa demokraattista valvontatehtäväänsä, kuten se teki Addis Abebassa CDE:n kanssa käydyssä yleiskeskustelussa ja Haagissa CTA:n kanssa elintarvikeapua ja -varmuutta koskevan mietinnön käsittelyn puitteissa; 16. antaa edustajakokouksen työvaliokunnalle tunnustusta siitä, että se on tasapainottanut edustajakokouksen istuntojen esityslistoja jättäen enemmän aikaa salipuheenvuoroille ja vähentäen useimmissa tapauksissa puhujakorokkeelta pidettyjen puheiden määrää sekä niille myönnettyä aikaa; 17. kehottaa edustajakokouksen työvaliokuntaa välttämään kokousten pitämistä samaan aikaan täysistunnon kanssa; 18. panee tyytyväisenä merkille valtiosta riippumattomien tahojen osallistumisen rinnakkaiskokouksiin, kuten naisten foorumiin; 19. korostaa lisäarvoa, jota syntyy edustajakokouksen istuntojen järjestämisestä vuorollaan EU:n eri jäsenvaltioissa, ja on sitä mieltä, että tämän kierron on säilyttävä jatkossakin joko neuvoston puheenjohtajuuden mukaisena järjestyksenä tai muussa muodossa, jos kaikki jäsenvaltiot ratifioivat Euroopan perustuslain; toteaa kuitenkin, että AKT-jäsenten kannalta voisi olla parasta järjestää kokoukset ilmastollisesti suotuisampiin vuodenaikoihin esimerkiksi vaihtamalla edustajakokousten järjestystä; 20. onnittelee puheenjohtajavaltio Alankomaita, Noord Brabantin ja Zeelandin maakuntia sekä Haagin ja Rotterdamin kaupunkeja aktiivisesta osallistumisesta kahdeksannen istunnon ja etenkin seminaarien järjestelyihin; 21. kehottaa tulevaa puheenjohtajavaltiota Yhdistynyttä kuningaskuntaa ja Euroopan parlamentin puhemiehistöä ryhtymään tarvittaviin toimiin kymmenennen istunnon järjestämiseksi Yhdistyneessä kuningaskunnassa; 22. kehottaa edustajakokousta järjestämään Cotonoun sopimuksen 17 artiklan 3 kohdan mukaisesti alueiden ja sitä pienempien yksiköiden välisiä kokouksia AKT-ryhmässä jo olemassaolevien parlamentaaristen rakenteiden pohjalta ja käsittelemään erityisesti alueellista yhteistyötä konfliktien ehkäisemisen ja ratkaisemisen yhteydessä sekä taloudellisten kumppanuussopimusten solmimista ja täytäntöönpanoa; 23. panee ilahtuneena merkille, että edustajakokouksen asiakirjat ovat nopeasti saatavilla Internetissä, joka on edustajakokouksen sujuvan toiminnan kannalta välttämätön väline, kun jäsenten välimatkat ovat erittäin pitkiä; 24. kehottaa edustajakokousta ja molempia yhteissihteeristöjä käyttämään järjestelmällisesti sähköpostia ja Internetiä asiakirjojen toimittamiseen jäsenille sekä kannustamaan aktiivisesti Internetin käyttöön silloin kun se on mahdollista; 25. on tyytyväinen Addis Abebassa maaliskuussa 2004 järjestetyn panafrikkalaisen parlamentin (PAP) avajaisistuntoon ja ehdottaa tiivistä yhteistyötä Euroopan parlamentin ja PAP:n jäsenten välillä sekä parlamentin ja PAP:n välistä virkamiesten vaihto-ohjelmaa, jotta autettaisiin heitä luomaan kapasiteettia maaliskuussa 2009 suunniteltuja ensimmäisiä välittömiä vaaleja ajatellen; 26. kehottaa puhemiestä välittämään tämän päätöslauselman AKT — EU-ministerineuvostolle, AKT:n ja EU:n yhteiselle parlamentaariselle edustajakokoukselle, Noord Brabantin ja Zeelandin maakuntien maaherroille, Haagin ja Rotterdamin kaupunginjohtajille sekä komissiolle. [1] EYVL L 317, 15.12.2000, s. 3. [2] Ei vielä julkaistu virallisessa lehdessä. [3] EUVL C 120, 30.4.2004, s. 1. [4] EUVL L 55, 24.2.2004, s. 1. Asetus sellaisena kuin se on muutettuna komission asetuksella (EY) N:o 1488/2004 (EUVL L 273, 21.8.2004, s. 12). --------------------------------------------------